אזי לב-און

אלעזר (אזי) לב-און (נולד ב-1970) הוא חוקר אינטרנט ומדיה חברתית בבית הספר לתקשורת באוניברסיטת אריאל. תחומי המחקר שלו הם: תפיסות, עמדות והתנהגויות בסביבות מתווכות-מחשב, ופעילות קולקטיבית בסביבות אינטרנט, מדיה חברתית וקהילות מקוונות.

ביוגרפיה
לב און למד מדעי המדינה באוניברסיטת ניו יורק ובשנת 2005 השלים את הדוקטורט שלו בנושא של פעילות קולקטיבית באינטרנט. בשנים 2005–2006 עשה פוסט דוקטורט באוניברסיטת פנסילבניה. מאז חזרתו לישראל הוא חבר סגל בבית הספר לתקשורת באוניברסיטת אריאל, ובכלל זאת בין השנים 2011-2014 שימש כראש בית הספר. בשנים 2010–2011 היה מרצה אורח באוניברסיטת סטנפורד.

מחקריו
לב-און מתמקד בסוגיות שבממשק בין תקשורת חדשה ומשפט. הוא חוקר את הפעילות חסרת התקדים בעניין רומן זדורוב ברשתות החברתיות, בוחן מיהם מנהיגי הפעילות ומה תפיסותיהם במגוון סוגיות רלוונטיות, מה אופי הפעילות ואילו תכנים עולים בה, וכיצד הפעילות הציבורית נתפסת בעיני בעלי עניין. במסגרת זו הוא מתמקד בשיח הציבורי רחב ההיקף ברשתות החברתיות לגבי רצח תאיר ראדה ומשפטו של זדורוב. לב-און טוען כי הפרשה ייחודית בכך שכלל החומרים לגביה הועלו לאתר ייעודי, תומללו וקוטלגו. בנוסף, במשך למעלה מעשור, מתקיימת שיחה ערה לגבי הפרשה ברשתות החברתיות. לפי לב-און, מדובר במקרה שמשקף את יכולותיו של הציבור לתרום באמצעות הרשתות החברתיות להעלאת מודעות לגבי פרשיות משפטיות שנויות במחלוקת, ואף לעזור בגילוי מידע והצלבת מידעים לגבי הפרשה המשפטית עצמה. עם זאת, הפעילות ברשתות לעיתים מלווה בהשמצות והטרדות כלפי אנשים מהציבור שנחשדים במעורבות בפרשה על לא עוול בכפם, ובהמשך לכך מתפתחות שמועות ותאוריות קשר שגורמות לנזק של ממש.

נכון למרץ 2023 פרופ' לב-און פרסם מעל 100 מאמרים אקדמיים, מתוכם כ־70 בכתבי עת שפיטים.

תחום המחקר העיקרי בו עוסק לב-און הוא בדיקת התרומה של האינטרנט והמדיה החברתית לציבורים שונים שנדרשים להתארגן על מנת להשפיע על מקבלי ההחלטות. למשל, במסגרת מחקרים אודות קהילות באינטרנט, לב-און חקר קהילות של המפונים מגוש קטיף ואת החשיבות שמייחסים להן המפונים למגוון צרכים, בהשוואה לכלי תקשורת אחרים. מחקרים נוספים שלו עסקו בנשים חרדיות אשר מסתייעות בפורומים סגורים, ובדקו האם הפורומים תורמים להעצמה נשית והאם כתוצאה מהפעילות בפורום משתנה היחס של הנשים לקהילות החרדיות בהן הן חיות.

מחאה ותנועות חברתיות ברשת 
"מחאת האוהלים" בישראל בשנת 2011 מיקדה את תשומת הלב הציבורית ביכולת להניע מחאות באמצעות הרשתות החברתיות. במספר מחקרים שונים בדק לב-און את מקומן של הרשתות החברתיות במחאה לעומת כלי תקשורת מסורתיים, באמצעות ראיונות עם מנהיגי המחאה, אנשי תקשורת ועיתונאים. במחקר אחר בדק כיצד התקשורת המרכזית מיסגרה את הפעילות הציבורית ברשת.

תקשורת חדשה בחירום 
בשעת חירום גוברים הצרכים הפיזיים, הקוגניטיביים והחברתיים של אנשים שמוצאים את עצמם בסיטואציות של אי ודאות וחששות. מחקרים רבים ממקומות שונים בעולם מראים כי בשעת חירום, תקשורת חדשה (אינטרנט ומדיה חברתית) ממלאת במקרים רבים צרכים רבים יותר, ונתפסת כחשובה יותר, מאשר התקשורת המסורתית. תפקידיה וחשיבותה הנתפסת של התקשורת החדשה נחקרו במספר הקשרים למשל במלחמת לבנון השנייה, ובמבצע צוק איתן שמיד לאחריו נאספו נתונים לגבי השימושים והסיפוקים מסוגי מדיה שונים (ובכלל זאת מדיה חדשה), של אזרחים בחזית ובעורף. מן הממצאים עולה חשיבותה של התקשורת החדשה בעיני האזרחים, במיוחד למילוי הצרכים בעלי אופי המקומי. מחקר נוסף בדק את המסגור בתקשורת המרכזית של הפעילות האזרחית ברשתות החברתיות בזמן המבצע, ומצא כי הדגש היה על הרשתות החברתיות כמרחבי שיח ציבוריים, בדגש על הפצת שנאה ושמועות באמצעותן.

ספריו

בעריכתו
ערך שלושה ספרים אקדמיים בנושאי מדיה חדשה בישראל וקהילות ברשת:

קישורים חיצוניים

 ביוגרפיה ורשימת מאמרים של פרופ אזי לב-און
 הכרטיס האישי של פרופ' לב און, אתר אוניברסיטת אריאל
 עם פייסבוק החיים שלנו טובים יותר?, ראיון באתר ערוץ 7
 מתקרבת נקודת מפנה ביחס לפייסבוק?, ראיון באתר ערוץ 7
 ד"ר אזי לב און, המרכז האוניברסיטאי אריאל: "שימוש בפייסבוק בעיריות – הכרחי", באתר אנשים ומחשבים
 התקשורת במלחמת לבנון 2006 - תפקודי מדיה חדשים בשעת חירום. חוברת שפרסם במסגרת מכון חיים הרצוג לתקשורת, חברה ופוליטיקה

הערות שוליים

סגל אוניברסיטת אריאל בשומרון: בית ספר לתקשורת
בעלי תואר דוקטור מאוניברסיטת ניו יורק
חוקרי אינטרנט ישראלים
ישראלים שנולדו ב-1970